## Marián Cano ratifica el compromís de la Generalitat amb la innovació, la sostenibilitat i l’excel·lència en el sector turístic

*** La consellera ha clausurat a Alacant la jornada de treball organitzada per l’Associació Provincial d’Hotels i Allotjaments Turístics d’Alacant
* Destaca la importància de col·laborar amb el sector turístic per a impulsar iniciatives que fomenten la sostenibilitat, la competitivitat i la seguretat jurídica**

La consellera d’Innovació, Indústria, Comerç i Turisme, Marián Cano, ha clausurat, este dilluns, la jornada de treball organitzada per l’Associació Provincial d’Hotels i Allotjaments Turístics d’Alacant (APHA), que s’ha celebrat en l’Il·lustre Col·legi Provincial de l’Advocacia d’Alacant.

En el tancament de la jornada, Marián Cano ha ratificat el “compromís de la Generalitat amb la innovació, la sostenibilitat i l’excel·lència en el sector turístic”, i ha assenyalat que el turisme “té un gran potencial a Alacant i treballem al costat de les associacions empresarials perquè continue sent una destinació de referència internacional”.

La consellera també ha destacat la importància de la col·laboració entre el sector turístic i les administracions per a impulsar iniciatives que fomenten la sostenibilitat, la competitivitat i la seguretat jurídica.

Cano ha assenyalat que en esta jornada “hem escoltat intervencions molt rellevants sobre aspectes clau per al sector turístic”, com la ponència de la Cambra de Comerç d’Alacant, que ha fet valdre el turisme com a motor de creixement econòmic. “Alacant és la locomotora del turisme a la Comunitat Valenciana, amb més de 4,8 milions de visitants en 2024, un augment de l’11 % en turistes internacionals i una ocupació hotelera mitjana del 75,7 %, i fins al 84 % en temporada alta”, ha remarcat la consellera.

A més, ha destacat que des de Turisme Comunitat Valenciana “estem implementant diverses mesures per a consolidar i potenciar este creixement”, com el programa Viatja+65 i el reforç de la promoció en esdeveniments internacionals, com la participació recent en Fitur 2025, “a on la província d’Alacant ha mostrat la seua fortalesa turística”.

En la jornada també s’ha reflexionat sobre seguretat en els allotjaments turístics. Sobre esta qüestió, Cano ha reiterat que “la Conselleria està compromesa amb la col·laboració entre diferents administracions i associacions per a reforçar la seguretat”, i, en este context, ha recordat que “s’ha pogut comprovar en la recent regulació dels apartaments turístics, en la qual s’han inclòs nous protocols en matèria de prevenció d’incendis i de seguretat en les instal·lacions”.

La consellera també s’ha referit a alguns altres dels temes abordats en la sessió de treball, com la innovació i la digitalització en el sector turístic, a on Cano ha destacat que “la gestió sostenible de l’aigua és un aspecte cada vegada més estratègic per a la indústria hotelera”, i ha reiterat l’aposta del Consell amb la innovació turística.

També s’han abordat altres temes com l’anàlisi del comportament del mercat britànic, el principal mercat emissor internacional de turistes. Marián Cano ha subratllat que “és un mercat clau que continuem enfortint mitjançant campanyes de promoció i acords amb operadors turístics”.

**Participants en la jornada**

En esta jornada de treball han participat representants d’administracions i d’empreses. Així, la sessió l’ha inaugurada el president d’APHA, Luis Castillo. A més, ha comptat amb la participació del president de la Cambra de Comerç d’Alacant, Carlos Baño; el comissari principal en cap de la Policia Local d’Alacant, José María Conesa; el bomber d’Alacant Pablo Rojas, així com el CEO de Bumerania Robotics, Isidro Fernández.

També ha participat el director d’expansió de Cacat, Jaime Zarzalejos; l’exdirector d’Hotels i exgerent d’Apha, Vicente Marhuenda; el conseller de Turisme de l’ambaixada espanyola a Londres, Manuel Butler; a més de l’esportista paralímpica espanyola Elena Congost.

Fecha: 10/02/2025